เข็มทิศตลาดทุน
วอชิงตัน
6 ส.ค. 2554

วอชิงตัน 
กระทรวงแรงงานสหรัฐออกรายงานระบุว่า สหรัฐมีตัวเลขการจ้างงานเพิ่มถึง 1.17 แสนอัตรา ในเดือน ก.ค.ที่ผ่านมา ซึ่งเพิ่มขึ้นจากที่มีการคาดการณ์ก่อนหน้านี้ว่าจะอยู่ที่ 8.4 หมื่นอัตรา และส่งผลให้อัตราการว่างงานลดลงไปอยู่ที่ 9.1% ทันที โดยเป็นตำแหน่งงานใหม่ที่เพิ่มขึ้นในกลุ่มงานด้านสาธารณสุข ค้าปลีก การผลิต และเหมืองแร่ 
ปารีส บริษัทจัดอันดับเครดิตสแตนดาร์ด แอนด์ พัวส์ ประกาศคงอันดับเครดิตของประเทศไอร์แลนด์ ที่ระดับ BBB+/A2 เช่นเดิม โดยให้เหตุผลว่าไอร์แลนด์สามารถดำเนินการตามคำมั่นที่ได้ให้ไว้ ในการทำให้การคลังสาธารณะกลับมามีเสถียรภาพ พร้อมกันนี้ยังเชื่อว่าอันดับเครดิตของไอร์แลนด์จะยังคงมีเสถียรภาพต่อไป เนื่องจากการเมืองที่เป็นอันหนึ่งอันเดียวกัน เพื่อนำไปสู่สถานะการคลังประเทศที่แข็งแกร่งขึ้น โดยคงแนวโน้มของไอร์แลนด์ที่ระดับคงที่ 
โตเกียว บริษัท ฮอนด้า มอเตอร์ ออกแถลงการณ์เตรียมเรียกคืนรถยนต์เกือบ 2 ล้านคันในสหรัฐและจีนโดยสมัครใจ เพื่อปรับปรุงระบบซอฟต์แวร์ซึ่งควบคุมเกียร์อัตโนมัติ โดยเป็นรถยนต์รุ่น แอคคอร์ด ซีอาร์วี เอลเมนท์ โอดิสซี และสปิเรียร์ ที่ผลิตระหว่างปี 2004–2009 อย่างไรก็ตามบริษัทยืนยันว่าไม่ได้มีรายงานผู้บาดเจ็บ หรือเสียชีวิตจากความผิดปกติของรถยนต์ในรุ่นเหล่านี้แต่อย่างใด 
ลอนดอน ธนาคารรอยัล แบงก์ ออฟ สกอตแลนด์ ประกาศการขาดทุนสุทธิ 1,425 ล้านปอนด์ (เกือบ 7 หมื่นล้านบาท) ในช่วงครึ่งแรกของปี 2554 โดยเป็นผลสืบเนื่องจากการลงทุนในกรีซ ซึ่งธนาคารจำเป็นต้องประกาศลดพนักงานรอบใหม่อีก 2,000 อัตรา ภายใน 12–18 เดือนข้างหน้านี้ ซึ่งคาดว่าอาจเป็นงานในส่วนธนาคารเพื่อการลงทุน
โฮโนลูลู ศาลสหรัฐได้มีคำพิพากษาล่าสุดให้ยกฟ้องทุกข้อกล่าวหาต่อ 2 พี่น้องชาวอเมริกัน อเล็กและไมค์ ซู เจ้าของอลูน ฟาร์ม ซึ่งเป็นผู้ต้องหานำแรงงาน 44 คนจากประเทศไทยไปใช้แรงงานในฟาร์มที่ฮาวายอย่างทารุณ โดยผู้พิพากษาได้ยกฟ้องข้อหาทั้งหมด 12 ข้อหาตามที่อัยการร้องขอ ซึ่งอัยการได้เสนอหลักฐานใหม่ทำให้ผู้ต้องหาทั้งสองคนรอดพ้นจากการถูกลงโทษจำคุกสูงสุด 20 ปีไปได้ m